title: Komisijas Īstenošanas regula (ES) 2017/679 (2017. gada 10. aprīlis), ar ko izbeidz atkārtotu absorbcijas izmeklēšanu attiecībā uz Taivānas izcelsmes plakanu nerūsējošā tērauda auksto velmējumu importu, negrozot spēkā esošos pasākumus

text:
               11.4.2017

               LV

               Eiropas Savienības Oficiālais Vēstnesis

               L 98/10

         KOMISIJAS ĪSTENOŠANAS REGULA (ES) 2017/679
   (2017. gada 10. aprīlis),
   ar ko izbeidz atkārtotu absorbcijas izmeklēšanu attiecībā uz Taivānas izcelsmes plakanu nerūsējošā tērauda auksto velmējumu importu, negrozot spēkā esošos pasākumus
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 8. jūnija Regulu (ES) 2016/1036 par aizsardzību pret importu par dempinga cenām no valstīm, kas nav Eiropas Savienības dalībvalstis (1) (“pamatregula”), un jo īpaši tās 9. panta 2. punktu un 12. pantu,
   tā kā:
   1.   PROCEDŪRA

   1.1.   Spēkā esošie pasākumi

               (1)

               Ar Komisijas Īstenošanas regulu (ES) 2015/1429 (2) Eiropas Komisija (“Komisija”) noteica galīgo antidempinga maksājumu Ķīnas Tautas Republikas un Taivānas izcelsmes plakanu nerūsējošā tērauda auksto velmējumu importam. Piemērojamā maksājumu likme visiem Taivānas uzņēmumiem bija 6,8 %, izņemot vienu ražotāju eksportētāju, kam piemēroja nulles maksājuma likmi.

         1.2.   Pieprasījums veikt atkārtotu absorbcijas izmeklēšanu

               (2)

               Komisija 2016. gada 28. jūnijā saņēma pieprasījumu sākt atkārtotu absorbcijas izmeklēšanu attiecībā uz spēkā esošajiem pasākumiem saskaņā ar pamatregulas 12. pantu.

               (3)

               Pieprasījumu iesniedza Eiropas Tērauda ražotāju apvienība (“Eurofer”) to ražotāju vārdā, kuri pārstāv vairāk nekā 25 % no konkrēto plakano tērauda auksto velmējumu kopējās produkcijas Savienībā.

               (4)

                  Eurofer iesniedza pietiekamus pierādījumus par to, ka pēc sākotnējās izmeklēšanas perioda un pirms un pēc antidempinga maksājumu noteikšanas attiecīgā ražojuma importam eksporta cenas bija pazeminājušās. Tā rezultātā mazinājās spēkā esošo pasākumu korektīvā ietekme.

               (5)

               Pieprasījumā ietvertie pierādījumi liecināja, ka eksporta cenu pazemināšanos nevar izskaidrot ar izejmateriālu cenu, enerģijas izmaksu, darbaspēka izmaksu, maksājuma likmju vai valūtas maiņas kursu izmaiņām.

               (6)

               Turklāt Eurofer sniedza pierādījumu par to, ka attiecīgā ražojuma imports Savienībā turpinājās ievērojamos apjomos.

         1.3.   Antidempinga izmeklēšanas atsākšana

               (7)

               Komisija 2016. gada 11. augustā paziņoja par antidempinga izmeklēšanas atsākšanu (3), publicējot paziņojumu Eiropas Savienības Oficiālajā Vēstnesī.

         1.4.   Ieinteresētās personas

               (8)

               Paziņojumā par procedūras atsākšanu Komisija aicināja ieinteresētās personas atsaukties, lai piedalītos atkārtotā izmeklēšanā. Komisija arī īpaši informēja Eurofer, eksportētājus, ražotājus eksportētājus un importētājus, par kuriem bija zināms, ka uz tiem attiecas šī izmeklēšana, un attiecīgās valsts pārstāvjus par atkārtotās absorbcijas izmeklēšanas sākšanu un aicināja tos piedalīties.

               (9)

               Ieinteresētajām personām bija iespēja izteikt savu viedokli rakstiski un pieprasīt uzklausīšanu Komisijai un/vai tirdzniecības procedūru uzklausīšanas amatpersonai. Neviena no ieinteresētajām personām uzklausīšanu nelūdza.

         1.5.   Importētāju atlase

               (10)

               Lai lemtu, vai ir nepieciešama atlase, un vajadzības gadījumā veidotu izlasi, Komisija lūdza visus nesaistītos importētājus sniegt paziņojumā par procedūras atsākšanu norādīto informāciju.

               (11)

               Desmit nesaistīti importētāji sniedza prasīto informāciju un piekrita iekļaušanai izlasē. Saskaņā ar pamatregulas 17. panta 1. punktu Komisija izveidoja izlasi no trim importētājiem, kuriem ir lielākie importa apjomi Savienībā. Saskaņā ar pamatregulas 17. panta 2. punktu par atlasi notika apspriešanās ar visiem zināmajiem attiecīgajiem importētājiem. Piezīmes netika saņemtas.

         1.6.   Taivānas eksportētāju un ražotāju eksportētāju atlase

               (12)

               Lai lemtu par to, vai nepieciešams veikt atlasi, un attiecīgā gadījumā veidotu izlasi, Komisija aicināja visus zināmos Taivānas eksportētājus un ražotājus eksportētājus sniegt informāciju, kas norādīta paziņojumā par procedūras atsākšanu. Turklāt Komisija lūdza attiecīgās valsts iestādēm apzināt citus eksportētājus un ražotājus eksportētājus, kuri varētu būt ieinteresēti piedalīties izmeklēšanā, ja tādi ir, un/vai sazināties ar tiem.

               (13)

               Pieprasīto informāciju sniedza pieci Taivānas eksportētāji un seši ražotāji eksportētāji, kas arī piekrita tikt iekļauti izlasē. Komisija nolēma, ka atlase nav vajadzīga, jo minētos eksportētājus un ražotājus eksportētājus varēja pienācīgi izmeklēt atvēlētajā laikā.

         1.7.   Atbildes uz anketas jautājumiem

               (14)

               Komisija nosūtīja anketas pieciem eksportētājiem un sešiem ražotājiem eksportētājiem. Atbildes uz anketas jautājumiem tika saņemtas no diviem ražotājiem eksportētājiem un vienas grupas, ko veido divi ražotāji eksportētāji un divi eksportētāji.

               (15)

               Komisija nosūtīja anketas trīs izlasē iekļautajiem importētājiem, un divi no tiem sniedza atbildi.

         1.8.   Pārbaudes apmeklējumi

               (16)

               Komisija centās iegūt un pārbaudīja visu informāciju, ko tā uzskatīja par nepieciešamu šajā atkārtotajā izmeklēšanā. Saskaņā ar pamatregulas 16. pantu tika veikti pārbaudes apmeklējumi šādu uzņēmumu telpās:

                           —

                              Jie Jin Material Science, Tainan city, Taivāna

                           —

                              Tang Eng Iron Works Co., Ltd, Kaohsiung city, Taivāna

                           —

                              Yieh United Steel Corporation, Kaohsiung city, Taivāna

                           —

                              Yuan Long Stainless Steel, Kaohsiung city, Taivāna

         1.9.   Atkārtotās absorbcijas izmeklēšanas periodi

               (17)

               Atkārtotās absorbcijas izmeklēšanas periods (“AIP”) ilga no 2015. gada 1. jūlija līdz 2016. gada 30. jūnijam. Sākotnējās izmeklēšanas periods (“SIP”) ilga no 2013. gada 1. janvāra līdz 2013. gada 31. decembrim.

         2.   ATTIECĪGAIS RAŽOJUMS UN LĪDZĪGAIS RAŽOJUMS

               (18)

               Šī atkārtotā absorbcijas izmeklēšana attiecas uz to pašu ražojumu, uz ko attiecas sākotnējā izmeklēšana, kas ir plakani nerūsējošā tērauda velmējumi, pēc aukstās velmēšanas (aukstās presēšanas) tālāk neapstrādāti, kuru izcelsme ir Taivāna un kurus pašlaik klasificē ar KN kodiem 7219 31 00, 7219 32 10, 7219 32 90, 7219 33 10, 7219 33 90, 7219 34 10, 7219 34 90, 7219 35 10, 7219 35 90, 7220 20 21, 7220 20 29, 7220 20 41, 7220 20 49, 7220 20 81 un 7220 20 89 (“attiecīgais ražojums”).

               (19)

               Plakaniem nerūsējošā tērauda aukstajiem velmējumiem ir dažādi lietojumi, piemēram, tos izmanto sadzīves tehnikas (veļas mašīnu un trauku mazgājamo mašīnu iekšpusē), metinātu cauruļu un medicīnisku ierīču ražošanā, kā arī pārtikas apstrādē un autobūvē.

               (20)

               Atkārtotajā izmeklēšanā tika konstatēts, ka attiecīgajam ražojumam un Taivānā ražotajam un iekšzemes tirgū pārdotajam ražojumam ir vienādas pamatīpašības un tos izmanto vienam un tam pašam pamatlietojumam. Tāpēc Komisija nolēma, ka minētie ražojumi uzskatāmi par līdzīgiem ražojumiem pamatregulas 1. panta 4. punkta nozīmē.

         3.   KONSTATĒJUMI

               (21)

               Pamatregulas 12. pantā paredzētās atkārtotās absorbcijas izmeklēšanas galvenais mērķis ir noteikt, vai kopš sākotnējo pasākumu noteikšanas attiecīgā ražojuma eksporta cenas ir vai nav pazeminājušās vai tā tālākpārdošanas cenas vai turpmākās pārdošanas cenas Savienībā ir vai nav nepietiekami mainījušās. Pēc tam, ja secināts, ka ir pazeminājušās eksporta cenas, būtu jāaprēķina jauna dempinga starpība.

         3.1.   Eksporta cenu samazināšanās

               (22)

               Nosakot, vai eksporta cenas ir pazeminājušās, Komisija AIP laikā noteica katra pārbaudītā ražotāja eksportētāja eksporta cenas un salīdzināja šīs cenas ar SIP noteiktajām attiecīgajām eksporta cenām.

               (23)

               Ražotāji eksportētāji ražojumus eksportēja uz Savienību vai nu tieši neatkarīgiem pircējiem, vai ar savu saistīto Taivānas uzņēmumu starpniecību.

               (24)

               Saskaņā ar pamatregulas 2. panta 8. punktu eksporta cena bija cena, kas faktiski samaksāta vai maksājama par attiecīgo ražojumu, to pārdodot eksportam uz Savienību.

               (25)

               Komisija salīdzināja visu ražotāju eksportētāju AIP laikā pārdoto noteiktu veidu ražojumu cenas ar SIP laikā pārdoto to pašu veidu ražojumu cenām un aprēķināja to vidējo svērto eksporta cenu pazeminājumu.

               (26)

               Iepriekš minētais salīdzinājums tika izteikts euro, izmantojot eksportētājiem un ražotājiem eksportētājiem sniegtajās antidempinga anketās norādīto ārvalstu valūtas kursu.

               (27)

               Salīdzinot uz Savienību eksportēto ražojumu cenas pēc EXW cenas, tika konstatēts, ka visu ražotāju eksportētāju/ražotāju eksportētāju grupu eksporta cenas ir pazeminājušās. Eksporta cenu pazeminājums, izteikts euro, bija šāds:

                  1. tabula

                  Eksporta cenu pazemināšanās

                           Ražotājs eksportētājs / ražotāju eksportētāju grupa

                           Eksporta cenu izmaiņas AIP salīdzinājumā ar SIP

                           Jie Jin Material Science

                           – 3,3 %

                              Tang Eng Iron Works Co., Ltd un Yieh United Steel Corporation

                           – 11,2 %

                           Yuan Long Stainless Steel

                           – 2,3 %

         3.2.   Dempings

               (28)

               Pēc tam, kad tika konstatēts, ka visu ražotāju eksportētāju, kas sadarbojās, eksporta cenas pazeminājās, tika pārrēķinātas dempinga starpības, kā noteikts pamatregulas 2. pantā.

               (29)

               Visi ražotāji eksportētāji, kas sadarbojās, pieprasīja atkārtoti izskatīt to normālo vērtību saskaņā ar pamatregulas 12. panta 5. punktu.

         3.2.1.   Normālā vērtība

               (30)

               Komisija saskaņā ar pamatregulas 2. panta 2. punktu vispirms pārbaudīja, vai kopējais iekšzemes pārdošanas apjoms katram ražotājam eksportētājam, kas sadarbojās, bija reprezentatīvs. Iekšzemes pārdošanas apjoms ir reprezentatīvs, ja AIP laikā kopējais ražotāja eksportētāja veiktās līdzīgā ražojuma iekšzemes pārdošanas apjoms iekšzemes tirgū neatkarīgiem pircējiem ir vismaz 5 % no ražotāja eksportētāja attiecīgā ražojuma kopējā eksporta pārdošanas apjoma uz Savienību. Tādējādi katra ražotāja eksportētāja līdzīgā ražojuma pārdošanas kopapjoms iekšzemes tirgū bija reprezentatīvs.

               (31)

               Tad Komisija noteica ražojuma veidus, kas tiek pārdoti iekšzemes tirgū un ir identiski vai salīdzināmi ar ražojuma veidiem, kurus pārdod eksportam uz Savienību, attiecībā uz ražotājiem eksportētājiem, kuriem ir reprezentatīvs pārdošanas apjoms iekšzemes tirgū.

               (32)

               Pēc tam Komisija saskaņā ar pamatregulas 2. panta 2. punktu pārbaudīja, vai kopējais iekšzemes pārdošanas apjoms katram ražotājam eksportētājam, kas sadarbojās, iekšzemes tirgū katram ražojuma veidam, kas ir identisks vai salīdzināms ar to ražojuma veidu, kurš tiek pārdots eksportam uz Savienību, bija reprezentatīvs. Ražojuma veida iekšzemes pārdošanas apjoms ir reprezentatīvs, ja AIP šā ražojuma veida kopējais pārdošanas apjoms iekšzemes tirgū neatkarīgiem pircējiem ir vismaz 5 % no identiskā vai salīdzināmā ražojuma veida kopējā apjoma, kas pārdots eksportam uz Savienību.

               (33)

               Pēc tam, lai izlemtu, vai normālās vērtības aprēķinam izmantot faktisko pārdošanas apjomu iekšzemes tirgū, Komisija, ievērojot pamatregulas 2. panta 4. punktu, katram ražojuma veidam noteica neatkarīgiem klientiem veiktās iekšzemes pārdošanas apjoma rentablo daļu AIP laikā.

               (34)

               Normālā vērtība tika aprēķināta kā visu pārdošanas apjomu iekšzemes tirgū AIP laikā vidējā svērtā cena vai kā tikai rentablo pārdošanas apjomu vidējā svērtā cena. Visas vērtības, attiecībā uz kurām bija nepieciešams veikt valūtas konvertēšanu, tika konvertētas Taivānas dolāros, izmantojot antidempinga anketā Komisijas sniegtās ikmēneša likmes vai ražotāju eksportētāju iekšējo valūtas kursu, kas balstīts uz Taivānas muitas likmi. AIP laikā abas minētās likmes būtiski neatšķīrās.

               (35)

               Ja kāds līdzīgā ražojuma veids parastā tirdzniecības apritē nebija pārdots vai bija pārdots nepietiekamā daudzumā, Komisija aprēķināja salikto normālo vērtību saskaņā ar pamatregulas 2. panta 3. un 6. punktu.

               (36)

               Saliktā normālā vērtība tika aprēķināta, pie ražotāju eksportētāju, kas sadarbojās, līdzīgā ražojuma vidējām ražošanas izmaksām AIP laikā pieskaitot:

                           —

                           vidējās svērtās pārdošanas, vispārējās un administratīvās (“PVA”) izmaksas, kas ražotājiem eksportētājiem, kuri sadarbojās, radušās, AIP laikā pārdodot līdzīgo ražojumu iekšzemes tirgū parastā tirdzniecības apritē, kā arī

                           —

                           vidējo svērto peļņu, ko ražotāji eksportētāji, kuri sadarbojās, guvuši, AIP laikā pārdodot līdzīgo ražojumu iekšzemes tirgū parastā tirdzniecības apritē.

               (37)

               Viens ražotājs eksportētājs pārdeva daļu no attiecīgā ražojuma ar sava saistītā pakalpojumu centra starpniecību, kas nodrošināja klientam pielāgotas izmaiņas (griešana, garenzāģēšana, pulēšana u. c.). Lai aprēķinātu šī ražotāja eksportētāja ražošanas konsolidētās izmaksas, minētās papildu izmaksas tika pieskaitītas attiecīgā ražojuma veida izmaksām, izmantojot vidējo svērto izmaksu metodi.

               (38)

               Tāpat kā sākotnējā izmeklēšanā tika secināts, ka dažos gadījumos līdzīgais ražojums Taivānas tirgū tika pārdots izplatītājiem, kas to eksportēja tālāk.

               (39)

               Lai risinātu šo jautājumu, Komisija nemaz neņēma vērā pārdošanu lielākajam Taivānas izplatītājam/pakalpojumu centram, kas saskaņā ar tās atlasē sniegto atbildi eksportēja lielāko daļu ražojumu, kas pēc tam tika tālāk apstrādāti. Komisija turklāt neņēma vērā iekšzemes pārdošanas apjomu, kas tika nogādāts uz muitas noliktavu vai uz starptautisku ostu eksportam.

               (40)

               Viens ražotājs eksportētājs darbojās arī kā pakalpojumu centrs attiecīgajam ražojumam un līdzīgajam ražojumam, kas iepirkts no citiem ražotājiem eksportētājiem. Lai aprēķinātu minētā ražotāja eksportētāja normālo vērtību un eksporta cenu, Komisija ņēma vērā tikai iekšzemes tirgū pārdotos aukstos velmējumus.

         3.2.2.   Eksporta cena

               (41)

               Komisija noteica AIP eksporta cenu, kā paskaidrots iepriekš 22. līdz 24. apsvērumā.

         3.2.3.   Salīdzinājums

               (42)

               Komisija salīdzināja ražotāju eksportētāju normālo vērtību un eksporta cenu, pamatojoties uz EXW cenu.

               (43)

               Gadījumos, kad to pamatoja vajadzība nodrošināt taisnīgu salīdzinājumu, Komisija saskaņā ar pamatregulas 2. panta 10. punktu koriģēja normālo vērtību un/vai eksporta cenu, ņemot vērā atšķirības, kas ietekmē cenas un cenu salīdzināmību. Korekcijas attiecās uz transporta, apdrošināšanas, kravu apstrādes, iekraušanas un saistītajām izmaksām, iepakošanas, kredītu izmaksām, banku maksājumiem un komisijas maksām.

         3.2.4.   Dempinga starpības

               (44)

               Attiecībā uz ražotājiem eksportētājiem, kas sadarbojās, Komisija saskaņā ar pamatregulas 2. panta 11. un 12. punktu salīdzināja katra līdzīgā ražojuma veida vidējo svērto normālo vērtību ar attiecīgā ražojuma atbilstošā veida vidējo svērto eksporta cenu.

               (45)

               Ņemot to vērā, vidējā svērtā dempinga starpība, kas izteikta procentos no CIF cenas līdz Savienības robežai pirms nodokļu nomaksas, ir šāda:

                  2. tabula

                  Dempinga starpības, Taivāna

                           Ražotājs eksportētājs / ražotāju eksportētāju grupa

                           Dempinga starpība AIP

                           Jie Jin Material Science

                           2,6 %

                              Tang Eng Iron Works Co., Ltd un Yieh United Steel Corporation

                           Dempinga nav

                           Yuan Long Stainless Steel

                           Dempinga nav

         4.   SECINĀJUMS

               (46)

               Pēc dempinga starpību pārrēķina tika secināts, ka tās uzņēmumu grupas dempinga starpība, uz kuru attiecās sākotnējā izmeklēšana, ir pazeminājusies. Attiecībā uz pārējiem diviem uzņēmumiem, kas sadarbojās, bet kas nesadarbojās sākotnējā izmeklēšanā, dempinga starpība ir zemāka par pašlaik piemērojamo maksājuma likmi.

               (47)

               Līdz ar to atkārtoto absorbcijas izmeklēšanu izbeidz, negrozot spēkā esošos pasākumus.

               (48)

               Atkārtotās izmeklēšanas konstatējumi ir darīti zināmi ieinteresētajām personām. Piezīmes iesniedza tikai Eurofer.

               (49)

               Rakstiskā iesniegumā un uzklausīšanā Eurofer pauda nožēlu par Komisijas veiktās atkārtotās izmeklēšanas rezultātiem. Eurofer apgalvoja, ka Komisija nav pietiekami ņēmusi vērā iespējamos izkropļojumus Taivānas iekšzemes tirgū.

               (50)

               Pirmais izkropļojums, uz ko norādīja Eurofer, attiecās uz eksportu, ko veikuši Taivānas tirgotāji/izplatītāji, un konkrētu eksporta atlaižu shēmu. Eurofer šajā jautājumā sniedza papildu pierādījumu.

               (51)

               Otrais iespējamais izkropļojums attiecās uz saikni starp Taivānas ražotnēm un dažiem no to tirgotājiem/izplatītājiem. Eurofer apgalvoja, ka Komisijai būtu jāsecina, ka ir bijusi nesadarbošanās, un jābalstās uz pieejamajiem nelabvēlīgajiem faktiem.

               (52)

               Komisijai bija laba izpratne par Taivānas tirgu, pateicoties sākotnējai izmeklēšanai un pamatojoties uz atkārtotajā izmeklēšanā iegūtajiem un pārbaudītajiem datiem. Komisija izmantoja visu pieejamo informāciju, lai precīzi noteiktu normālo vērtību, kā aprakstīts iepriekš 39. un 40. apsvērumā.

               (53)

               Sākotnējā izmeklēšanā Komisija konsekventi izmantoja pamatregulā sniegto metodiku un pienācīgi ņēma vērā Taivānas iekšzemes tirgus īpatnības. Jo īpaši tā secināja, ka vairāku konkrētām struktūrām pārdoto apjomu izslēgšana no normālās vērtības aprēķināšanas, kā aprakstīts 39. un 40. apsvērumā, ir objektīvāka rīcība par nelabvēlīgu pieejamo faktu piemērošanu konkrētajā lietā. Tā kā Eurofer prasība nesniedza būtiski jaunu informāciju, kuras dēļ vajadzētu mainīt izmantoto metodiku, Komisija apstiprināja iepriekš 47. apsvērumā izklāstīto secinājumu.

               (54)

               Šī regula ir saskaņā ar atzinumu, ko sniegusi komiteja, kura izveidota saskaņā ar Regulas (ES) 2016/1036 15. panta 1. punktu,

         IR PIEŅĒMUSI ŠO REGULU.
   1. pants
   Ar šo izbeidz atkārtotu absorbcijas izmeklēšanu attiecībā uz Taivānas izcelsmes plakanu nerūsējošā tērauda auksto velmējumu importu saskaņā ar Regulas (ES) 2016/1036 12. pantu, negrozot spēkā esošos pasākumus.
   2. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 10. aprīlī

            Komisijas vārdā –

            priekšsēdētājs

         Jean-Claude JUNCKER

      (1)  OV L 176, 30.6.2016., 21. lpp.

      (2)  OV L 224, 27.8.2015., 10. lpp.

      (3)  OV C 291, 11.8.2016., 7. lpp.


title: Komisijas Īstenošanas regula (ES) 2017/295 (2017. gada 20. februāris) par ārkārtas tirgus atbalsta pasākumiem mājputnu gaļas nozarei Francijā

text:
               21.2.2017

               LV

               Eiropas Savienības Oficiālais Vēstnesis

               L 43/196

         KOMISIJAS ĪSTENOŠANAS REGULA (ES) 2017/295
   (2017. gada 20. februāris)
   par ārkārtas tirgus atbalsta pasākumiem mājputnu gaļas nozarei Francijā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 220. panta 1. punkta a) apakšpunktu,
   tā kā:

               (1)

               Laikā no 2015. gada 24. novembra līdz 2016. gada 5. augustam Francijā tika apstiprināti daudzi augsti patogēnās H5 apakštipa putnu gripas uzliesmojumi, par kuriem Francija arī paziņojusi. Francijas dienvidrietumos kopumā tika apstiprināts 81 uzliesmojums. Gripa skārusi pīles, zosis, dējējvistas, tītarus, Gallus domesticus sugas mājputnus, gailēnus un cāļus, pērļvistas un paipalas.

               (2)

               Francija nekavējoties efektīvi veica visus nepieciešamos dzīvnieku veselības un veterināros pasākumus, kas prasīti saskaņā ar Padomes Direktīvu 2005/94/EK (2).

               (3)

               Konkrētāk, Francijas iestādes īstenoja kontroles, monitoringa un profilakses pasākumus un izveidoja aizsardzības zonas, uzraudzības zonas un citas ierobežojumu zonas saskaņā ar Komisijas Īstenošanas lēmumiem (ES) 2015/2239 (3), (ES) 2015/2460 (4), (ES) 2016/42 (5), (ES) 2016/237 (6) un (ES) 2016/447 (7). Lai kontrolētu un novērstu slimības izplatīšanos, Francijas iestādes ieviesa šādus pasākumus:

                           a)

                           aizliegums ievietot dzīvniekus pīļu un zosu saimniecībās, kas atrodas citā ierobežojumu zonā un aizsardzības un uzraudzības zonās, kuras noteiktas pēc augsti patogēnās putnu gripas četriem jaunākajiem uzliesmojumiem 2016. gada 15. jūlijā, 18. jūlijā, 25. jūlijā un 5. augustā. Aizliegums ievietot dzīvniekus pīļu un zosu saimniecībās, kas atrodas citā ierobežojumu zonā, ir paredzēts tam, lai garantētu 16 nedēļu depopulācijas periodu;

                           b)

                           aizliegums pārvietot lielu daļu mājputnu populācijas, kas ir uzņēmīga pret slimību, un aizliegums tirgot dzīvus putnus ārpus citas ierobežojumu zonas;

                           c)

                           pagarināja karantīnas periodu pret slimību uzņēmīgo putnu saimniecībās, kas nav pīļu un zosu saimniecības aizsardzības zonās, uzraudzības zonās un citās ierobežojumu zonās, tostarp aizsardzības un uzraudzības zonās, kas noteiktas pēc četriem jaunākajiem augsti patogēnās putnu gripas uzliesmojumiem 2016. gada 15. jūlijā, 18. jūlijā, 25. jūlijā un 5. augustā.

               (4)

               Līdz ar šo pasākumu piemērošanu Francijas iestādēm ir izdevies apdraudējumu likvidēt. Līdz 2016. gada 15. septembrim Savienības un valsts mēroga dzīvnieku veselības un veterinārie pasākumi tika piemēroti visās attiecīgajās saimniecībās, izņemot putnu saimniecības, kuras atrodas aizsardzības un uzraudzības zonās, kas noteiktas pēc četriem jaunākajiem augsti patogēnās putnu gripas uzliesmojumiem 2016. gada 15. jūlijā, 18. jūlijā, 25. jūlijā un 5. augustā, un kurās pasākumi tika piemēroti līdz attiecīgi 2016. gada 25. augustam, 25. septembrim un 3. oktobrim.

               (5)

               Francijas iestādes informēja Komisiju par to, ka nepieciešamie dzīvnieku veselības un veterinārie pasākumi, kurus piemēroja, lai ierobežotu un novērstu slimības izplatīšanos, ir ietekmējuši ļoti daudzus tirgus dalībniekus un ka minētie tirgus dalībnieki ir cietuši ienākumu zaudējumus, par kuriem nevar saņemt Savienības finansiālo ieguldījumu saskaņā ar Eiropas Parlamenta un Padomes Regulu (ES) Nr. 652/2014 (8).

               (6)

               Komisija 2016. gada 20. aprīlī, 20. septembrī un 24. oktobrī atbilstoši Regulas (ES) Nr. 1308/2013 220. panta 3. punktam saņēma Francijas iestāžu oficiālu pieprasījumu par dažu ārkārtas atbalsta pasākumu daļēju finansēšanu.

               (7)

               Piemēroto dzīvnieku veselības un veterināro pasākumu rezultātā tika aizliegts ievietot putnus visās pīļu un zosu saimniecībās, kas atrodas citā ierobežojumu zonā un aizsardzības un uzraudzības zonās, kuras noteiktas pēc augsti patogēnās putnu gripas četriem jaunākajiem uzliesmojumiem 2016. gada 15. jūlijā, 18. jūlijā, 25. jūlijā un 5. augustā. Tas noveda pie mājputnu gaļas produkcijas zaudējumiem šajās pīļu un zosu saimniecībās. Tāpēc ir lietderīgi šos zaudējumus kompensēt.

               (8)

               Dzīvnieku veselības un veterināro pasākumu rezultātā audzēšanas cikla beigas sasniegušās dējējvistas un Gallus domesticus sugas mājputni nevarēja tikt izvesti ārpus citas ierobežojumu zonas, lai tos varētu nokaut gaļas ieguvei specializētās kautuvēs. Tas izraisīja dzīvnieku nogalināšanu un iznīcināšanu kautuvēs vai saimniecībās un dējējvistu un Galus domesticus sugas mājputnu produkcijas zaudējumus ražotājiem, kuri atrodas citā ierobežojumu zonā. Tāpēc ir lietderīgi šos zaudējumus kompensēt.

               (9)

               Dzīvnieku veselības un veterināro pasākumu rezultātā tika pagarināti karantīnas periodi standarta, bioloģiskos, Label Rouge vai brīvās turēšanas apstākļos audzētu vistu, gailēnu, Label Rouge un brīvās turēšanas apstākļos audzētu pērļvistu, tītaru un paipalu saimniecībās, kuras atrodas aizsardzības zonās, uzraudzības zonās un citā ierobežojumu zonā, tostarp aizsardzības un uzraudzības zonās, kas noteiktas pēc augsti patogēnās putnu gripas četriem jaunākajiem uzliesmojumiem 2016. gada 15. jūlijā, 18. jūlijā, 25. jūlijā un 5. augustā. Tas noveda pie mājputnu gaļas produkcijas zaudējumiem šajās saimniecībās. Tāpēc ir lietderīgi šos zaudējumus kompensēt.

               (10)

               Dzīvnieku veselības un veterināro pasākumu rezultātā dzīvus cāļus, dējējvistas, pērļvistas un tītarus nebija iespējams pārdot ārpus citas ierobežojumu zonas. Tas izraisīja dzīvu cāļu, dējējvistu, pērļvistu un tītaru produkcijas zaudējumus ražotājiem, kuri atrodas citā ierobežojumu zonā. Tāpēc ir lietderīgi šos zaudējumus kompensēt.

               (11)

               Saskaņā ar Regulas (ES) Nr. 1308/2013 220. panta 5. punktu Savienības piešķirtajam daļējam finansējumam jābūt 50 % apmērā no Francijas segtajiem izdevumiem par ārkārtas tirgus atbalsta pasākumiem. Maksimālais daudzums, par kuru var piešķirt finansējumu saistībā ar katru ārkārtas tirgus atbalsta pasākumu, būtu jānosaka Komisijai pēc saņemtā Francijas pieprasījuma rūpīgas pārbaudes.

               (12)

               Lai novērstu pārmērīgas kompensācijas risku, daļējā finansējuma vienotajai likmei būtu jābalstās uz tehniski ekonomiskajiem pētījumiem vai grāmatvedības dokumentiem un tā būtu jānosaka atbilstīgā līmenī attiecībā uz katru dzīvnieku un produktu pēc dzīvnieku kategorijām ne tikai pēc sugas, bet arī atkarībā no audzēšanas metodes, t. i., standarta audzēšana, audzēšana brīvās turēšanas apstākļos, sertificēta audzēšana saskaņā ar valsts mēroga shēmu, sertificēta audzēšana saskaņā ar Label Rouge shēmu, audzēšana saskaņā ar aizsargātas ģeogrāfiskās izcelsmes norādes (AĢIN) prasībām un, visbeidzot, atkarībā no audzēšanas cikla garuma, proti, garš cikls to zosu un pīļu audzētāju gadījumā, kuri kā produkciju piedāvā tikai nenokautus dzīvniekus, īss cikls to audzētāju gadījumā, kuri gan audzē dzīvniekus, gan arī ražo no tiem iegūtus pārstrādes produktus.

               (13)

               Lai nepieļautu dubultas finansēšanas iespēju, zaudējumiem nedrīkstētu būt kompensētiem ar valsts atbalstu vai apdrošināšanu, un Savienības daļējais finansējums saskaņā ar šo regulu būtu jāattiecina tikai uz atbalsttiesīgiem dzīvniekiem un produktiem, par kuriem nav saņemts Savienības finansiālais ieguldījums saskaņā ar Regulu (ES) Nr. 652/2014.

               (14)

               Šajā regulā paredzētais ārkārtas tirgus atbalsta pasākumu apjoms un ilgums nedrīkstētu pārsniegt to, kas ir absolūti nepieciešams, lai atbalstītu tirgu; konkrēti, ārkārtas tirgus atbalsta pasākumi būtu jāattiecina tikai uz mājputnu gaļas produkciju saimniecībās, kas atrodas reglamentētajās zonās, un tikai uz to laiku, kamēr tika veikti dzīvnieku veselības un veterinārie pasākumi, kuri noteikti Savienības un Francijas tiesību aktos saistībā ar 81 augsti patogēnās putnu gripas uzliesmojumu.

               (15)

               Lai nodrošinātu šo ārkārtas tirgus atbalsta pasākumu budžeta pareizu pārvaldību, tiesības saņemt Savienības daļējo finansējumu būs tikai par tiem maksājumiem, kurus Francija izmaksājusi saņēmējiem vēlākais līdz 2017. gada 30. septembrim. Komisijas Deleģētās regulas (ES) Nr. 907/2014 (9) 5. panta 2. punkts nebūtu jāpiemēro.

               (16)

               Lai nodrošinātu maksājumu atbilstību un pareizību, Francijas iestādēm būtu jāveic ex-ante pārbaudes.

               (17)

               Lai Savienība varētu veikt finanšu kontroli, Francijas iestādēm būtu jāpaziņo Komisijai par maksājumu noskaidrošanu.

               (18)

               Lai nodrošinātu, ka Francija nekavējoties īsteno šos pasākumus, šai regulai būtu jāstājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

               (19)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

         IR PIEŅĒMUSI ŠO REGULU.
   1. pants
   Savienība sniedz daļēju finansējumu 50 % apmērā no izdevumiem, ko segusi Francija, lai atbalstītu mājputnu gaļas tirgu, kuru nopietni skāra 81 augsti patogēnās H5 apakštipa putnu gripas uzliesmojums, ko Francija konstatēja laikposmā no 2015. gada 24. novembra līdz 2016. gada 5. augustam un attiecīgi darīja zināmu.
   Uz Savienības daļējo finansējumu var pretendēt tikai par izdevumiem, kuri radušies to dzīvnieku veselības un veterināro pasākumu piemērošanas laikā, kas minēti pielikumā uzskaitītajos Savienības un Francijas tiesību aktos.
   Uz Savienības daļējo finansējumu var pretendēt tikai par mājputnu saimniecībām, kurām piemēroja dzīvnieku veselības un veterināros pasākumus un kuras atrodas Francijas daļās, kas minētas pielikumā uzskaitītajos Savienības un Francijas tiesību aktos.
   Uz Savienības daļējo finansējumu par izdevumiem var pretendēt tikai tad, ja Francija tos samaksājusi saņēmējiem vēlākais līdz 2017. gada 30. septembrim. Deleģētās regulas (ES) Nr. 907/2014 5. panta 2. punktu nepiemēro.
   2. pants
   Savienības daļējā finansējuma maksimālais apjoms ir šāds:

               a)

               par zosu un pīļu produkcijas zaudējumiem saimniecībās, kas atrodas citā ierobežojumu zonā un aizsardzības un uzraudzības zonās, kuras noteiktas pēc augsti patogēnās putnu gripas četriem jaunākajiem uzliesmojumiem 2016. gada 15. jūlijā, 18. jūlijā, 25. jūlijā un 5. augustā, maksimālā summa ir EUR 40 000 002, piemērojot šādas vienotas likmes par dzīvnieku:

                           i)

                           īsa audzēšanas cikla dzīvnieku audzētājiem par:

                                       —

                                       jaunām Mulard pīlēm, uz kurām attiecas KN kods 0105 99 10:
                                       EUR 0,24 par dzīvnieku, ne vairāk kā par 724 512 dzīvniekiem;

                                       —

                                       nobarotām Mulard pīlēm, uz kurām attiecas KN kods 0105 99 10:
                                       EUR 1,13 par dzīvnieku, ne vairāk kā par 606 172 dzīvniekiem;

                                       —

                                       cikla beigas sasniegušām Mulard pīlēm, uz kurām attiecas KN kods 0105 99 10:
                                       EUR 4,41 par dzīvnieku, ne vairāk kā par 690 431 dzīvnieku;

                                       —

                                       par veseliem tādu Mulard pīļu liemeņiem, uz kuram attiecas KN kods 0105 99 10:
                                       EUR 2,20 par dzīvnieku, ne vairāk kā par 664 261 dzīvnieku;

                                       —

                                       par tādu Mulard pīļu gabaliem, uz kurām attiecas KN kods 0105 99 10:
                                       EUR 4,275 par dzīvnieku, ne vairāk kā par 578 814 dzīvniekiem;

                                       —

                                       par tādu Mulard pīļu pārstrādes produktiem, uz kurām attiecas KN kods 0105 99 10:
                                       EUR 19,055 par dzīvnieku, ne vairāk kā par 321 019 dzīvniekiem;

                                       —

                                       par jaunām zosīm, uz kurām attiecas KN kods 0105 99 20:
                                       EUR 2,455 par dzīvnieku, ne vairāk kā par 15 769 dzīvniekiem;

                                       —

                                       par tādu zosu veseliem liemeņiem, uz kurām attiecas KN kods 0105 99 20:
                                       EUR 10,595 par dzīvnieku, ne vairāk kā par 14 560 dzīvniekiem;

                                       —

                                       par tādu zosu pārstrādes produktiem, uz kurām attiecas KN kods 0105 99 20:
                                       EUR 23,33 par dzīvnieku, ne vairāk kā par 11 024 dzīvniekiem;

                                       —

                                       par cepamām pīlēm, uz kurām attiecas KN kods 0105 99 10:
                                       EUR 1,37 par dzīvnieku, ne vairāk kā par 25 831 dzīvnieku;

                                       —

                                       par cepamām zosīm, uz kurām attiecas KN kods 0105 99 20:
                                       EUR 2,855 par dzīvnieku, ne vairāk kā par 7 156 dzīvniekiem;

                           ii)

                           gara audzēšanas cikla dzīvnieku audzētājiem par:

                                       —

                                       trīs dienu jaunām Mulard pīlēm, uz kurām attiecas KN kods 0105 99 10:
                                       EUR 0,0487 par dzīvnieku, ne vairāk kā par 668 427 dzīvniekiem;

                                       —

                                       standarta, AĢIN un Label Rouge jaunām Mulard pīlēm, uz kurām attiecas KN kods 0105 99 10:
                                       EUR 0,24 par dzīvnieku, ne vairāk kā par 10 115 677 dzīvniekiem;

                                       —

                                       nobarotām standarta Mulard pīlēm, uz kurām attiecas KN kods 0105 99 10:
                                       EUR 0,515 par dzīvnieku, ne vairāk kā par 646 195 dzīvniekiem;

                                       —

                                       nobarotām AĢIN Mulard pīlēm, uz kurām attiecas KN kods 0105 99 10:
                                       EUR 0,68 par dzīvnieku, ne vairāk kā par 8 737 557 dzīvniekiem;

                                       —

                                       nobarotām Label Rouge Mulard pīlēm, uz kurām attiecas KN kods 0105 99 10:
                                       EUR 0,81 par dzīvnieku, ne vairāk kā par 808 848 dzīvniekiem;

                                       —

                                       cikla beigas sasniegušām standarta Mulard pīlēm, uz kurām attiecas KN kods 0105 99 10:
                                       EUR 1,48 par dzīvnieku, ne vairāk kā par 900 255 dzīvniekiem;

                                       —

                                       cikla beigas sasniegušām AĢIN Mulard pīlēm, uz kurām attiecas KN kods 0105 99 10:
                                       EUR 1,645 par dzīvnieku, ne vairāk kā par 7 818 392 dzīvniekiem;

                                       —

                                       cikla beigas sasniegušām Label Rouge Mulard pīlēm, uz kurām attiecas KN kods 0105 99 10:
                                       EUR 2,63 par dzīvnieku, ne vairāk kā par 559 637 dzīvniekiem;

                                       —

                                       standarta apstākļos audzētām muskuspīlēm, uz kurām attiecas KN kods 0105 99 10:
                                       EUR 0,48 par dzīvnieku, ne vairāk kā par 71 331 dzīvnieku;

                                       —

                                       sertificētā audzēšanā audzētām muskuspīlēm, uz kurām attiecas KN kods 0105 99 10;
                                       EUR 0,585 par dzīvnieku, ne vairāk kā par 7 579 dzīvniekiem;

                                       —

                                          Label Rouge muskuspīlēm, uz kurām attiecas KN kods 0105 99 10:
                                       EUR 0,625 par dzīvnieku, ne vairāk kā par 28 344 dzīvniekiem;

                                       —

                                          Mallard pīlēm, uz kurām attiecas KN kods 0105 99 10;
                                       EUR 1,1325 par dzīvnieku, ne vairāk kā par 7 392 dzīvniekiem;

                                       —

                                       nobarotām zosīm, uz kurām attiecas KN kods 0105 99 20:
                                       EUR 2,855 par dzīvnieku, ne vairāk kā par 50 179 dzīvniekiem;

                                       —

                                       cikla beigas sasniegušām zosīm, uz kurām attiecas KN kods 0105 99 20;
                                       EUR 5,54 par dzīvnieku, ne vairāk kā par 49 500 dzīvnieku;

               b)

               par ražošanas cikla beigās esošu dējējvistu un Gallus domesticus sugas mājputnu produkcijas zaudējumiem, dzīvnieku nogalināšanu un iznīcināšanu kautuvēs vai saimniecībās, kas atrodas citā ierobežojumu zonā, piemēro šādas likmes par dzīvnieku, nepārsniedzot maksimālo summu EUR 519 155 apmērā:

                           —

                           par ražošanas cikla beigas sasniegušām dējējvistām un Gallus domesticus sugas mājputniem, uz ko attiecas KN kods 0105 94 00 un kas ir pārvesti, nogalināti kautuvēs un iznīcināti:
                           EUR 0,2645 par dzīvnieku, ne vairāk kā par1 902 064 dzīvniekiem;

                           —

                           par Gallus domesticus sugas mājputniem, uz ko attiecas KN kods 0105 94 00 un kas ir nogalināti un iznīcināti saimniecībās:
                           EUR 1,055 par dzīvnieku, ne vairāk kā par15 222 dzīvniekiem;

               c)

               par karantīnas periodu pagarināšanu aizsardzības zonās, uzraudzības zonās un citā ierobežojumu zonā, tostarp aizsardzības un uzraudzības zonās, kas noteiktas pēc augsti patogēnās putnu gripas četriem jaunākajiem uzliesmojumiem 2016. gada 15. jūlijā, 18. jūlijā, 25. jūlijā un 5. augustā, attiecībā uz standarta, bioloģiskos, Label Rouge vai brīvās turēšanas apstākļos audzētām vistām, gailēniem, Label Rouge un brīvās turēšanas apstākļos audzētām pērļvistām, tītariem un paipalām piemēro šādas vienotās likmes par dzīvnieku dienā, nepārsniedzot maksimālo summu EUR 1 430 908 apmērā:

                           —

                           par standarta vistām un gailēniem, uz ko attiecas KN kods 0105 94 00:
                           EUR 0,00191 par dzīvnieku dienā, ne vairāk kā par 31 247 850 dzīvniekiem un nepārsniedzot maksimālo apjomu EUR 626 466;

                           —

                           par Label Rouge brīvās turēšanas apstākļos audzētām vistām, uz kurām attiecas KN kods 0105 94 00:
                           EUR 0,00416563 par dzīvnieku dienā, ne vairāk kā par 14 105 345 dzīvniekiem un nepārsniedzot maksimālo apjomu EUR 616 878;

                           —

                           par bioloģiski audzētām vistām, uz kurām attiecas KN kods 0105 94 00:
                           EUR 0,005050685 par dzīvnieku dienā, ne vairāk kā par 700 201 dzīvnieku un nepārsniedzot maksimālo apjomu EUR 37 039;

                           —

                           par Label Rouge brīvas turēšanas apstākļos audzētām pērļvistām, uz kurām attiecas KN kods 0105 99 50:
                           EUR 0,00365332 par dzīvnieku dienā, ne vairāk kā par 1 405 735 dzīvniekiem un nepārsniedzot maksimālo apjomu EUR 53 856;

                           —

                           par tītariem, uz kuriem attiecas KN kods 0105 99 30:
                           EUR 0,005195 par dzīvnieku dienā, ne vairāk kā par 1 533 617 dzīvniekiem un nepārsniedzot maksimālo apjomu EUR 83 371;

                           —

                           par paipalām, uz kurām attiecas KN kods 0106 39 80:
                           EUR 0,000605 par dzīvnieku dienā, ne vairāk kā par 2 102 602 dzīvniekiem un nepārsniedzot maksimālo apjomu EUR 13 298;

               d)

               par produkcijas zaudējumiem attiecībā uz dzīvām jaunām vistām, dzīvām jaunām pērļvistām, Francijas tirgum paredzētiem dzīviem jauniem tītariem, Savienības tirgum paredzētiem dzīviem jauniem tītariem, dzīvām jaunām dējējvistām, dzīvām pieaugušām vistām un dzīvām pieaugušām pērļvistām piemēro šādas vienotas likmes par dzīvnieku, nepārsniedzot EUR 545 152:

                           —

                           par dzīvām jaunām vistām, uz kurām attiecas KN kods 0105 94 00:
                           EUR 0,591 par dzīvnieku, ne vairāk kā par 183 439 dzīvniekiem;

                           —

                           par jaunām pērļvistām, uz kurām attiecas KN kods 0105 99 50:
                           EUR 0,4955 par dzīvnieku, ne vairāk kā par 126 996 dzīvniekiem;

                           —

                           par Francijas valsts tirgum paredzētiem dzīviem jauniem tītariem, kas atbilst KN kodam 0105 99 30:
                           EUR 0,681 par dzīvnieku, ne vairāk kā par 21 166 dzīvniekiem;

                           —

                           par Savienības tirgum paredzētiem dzīviem jauniem tītariem, kas atbilst KN kodam 0105 99 30:
                           EUR 0,633 par dzīvnieku, ne vairāk kā par 423 320 dzīvniekiem;

                           —

                           par dzīvām jaunām dējējvistām, uz kurām attiecas KN kods 0105 94 00:
                           EUR 0,43 par dzīvnieku, ne vairāk kā par 56 443 dzīvniekiem;

                           —

                           par dzīvām pieaugušām vistām, uz kurām attiecas KN kods 0105 94 00:
                           EUR 0,47 par dzīvnieku, ne vairāk kā par 98 775 dzīvniekiem;

                           —

                           par dzīvām pieaugušām pērļvistām, uz kurām attiecas KN kods 0105 99 50:
                           EUR 0,49 par dzīvnieku, ne vairāk kā par 42 332 dzīvniekiem.

         3. pants
   Savienības daļējo finansējumu saskaņā ar šo regulu attiecina tikai uz dzīvniekiem un produktiem, kuri nav kompensēti ar valsts atbalstu vai apdrošināšanu un par kuriem nav saņemts Savienības finansiālais ieguldījums saskaņā ar Regulu (ES) Nr. 652/2014.
   4. pants
   Francija veic administratīvās un fiziskās pārbaudes saskaņā ar Eiropas Parlamenta un Padomes Regulas (ES) Nr. 1306/2013 (10) 58. un 59. pantu.
   Konkrēti, Francijas iestādes verificē:

               a)

               atbalsta pieprasījumu iesniegušā saņēmēja tiesības uz atbalstu;

               b)

               attiecībā uz katru atbalsttiesīgo pieteikuma iesniedzēju – faktisko produkcijas zaudējumu attiecināmību, daudzumu un vērtību;

               c)

               to, vai kāds no atbalsttiesīgajiem pieteikuma iesniedzējiem 2. pantā minēto zaudējumu kompensēšanai nav saņēmis finansējumu no citiem avotiem.

         Atbalsttiesīgajiem pieteikuma iesniedzējiem, par kuriem administratīvās pārbaudes ir pabeigtas, atbalstu var izmaksāt, negaidot visu pārbaužu noslēgumu, proti, negaidot, kamēr tiks pabeigtas atlasīto pieteikuma iesniedzēju pārbaudes uz vietas.
   Gadījumos, kad pieteikuma iesniedzēja tiesības pretendēt uz atbalstu nav apstiprinājušās, atbalstu atgūst un piemēro sankcijas.
   5. pants
   Francijas iestādes paziņo Komisijai par maksājumu noskaidrošanu.
   6. pants
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 20. februārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 671. lpp.

      (2)  Padomes 2005. gada 20. decembra Direktīva 2005/94/EK, ar ko paredz Kopienas pasākumus putnu gripas kontrolei un atceļ Direktīvu 92/40/EEK (OV L 10, 14.1.2006., 16. lpp.).

      (3)  Komisijas 2015. gada 2. decembra Īstenošanas lēmums (ES) 2015/2239 par dažiem aizsardzības pasākumiem sakarā ar augsti patogēno H5N1 un H5N2 apakštipa putnu gripu Francijā (OV L 317, 3.12.2015., 37. lpp.).

      (4)  Komisijas 2015. gada 23. decembra Īstenošanas lēmums (ES) 2015/2460 par konkrētiem aizsardzības pasākumiem saistībā ar augsti patogēno H5 apakštipa putnu gripu Francijā (OV L 339, 24.12.2015., 52. lpp.).

      (5)  Komisijas 2016. gada 15. janvāra Īstenošanas lēmums (ES) 2016/42, ar ko groza pielikumu Īstenošanas lēmumam (ES) 2015/2460 par konkrētiem aizsardzības pasākumiem saistībā ar augsti patogēno H5 apakštipa putnu gripu Francijā (OV L 11, 16.1.2016., 10. lpp.).

      (6)  Komisijas 2016. gada 17. februāra Īstenošanas lēmums (ES) 2016/237, ar ko groza pielikumu Īstenošanas lēmumam (ES) 2015/2460 par konkrētiem aizsardzības pasākumiem saistībā ar augsti patogēno H5 apakštipa putnu gripu Francijā (OV L 44, 19.2.2016., 12. lpp.).

      (7)  Komisijas 2016. gada 22. marta Īstenošanas lēmums (ES) 2016/447, ar ko groza Īstenošanas lēmumu (ES) 2015/2460 par konkrētiem aizsardzības pasākumiem saistībā ar augsti patogēno H5 apakštipa putnu gripu Francijā (OV L 78, 24.3.2016., 76. lpp.).

      (8)  Eiropas Parlamenta un Padomes 2014. gada 15. maija Regula (ES) Nr. 652/2014, ar ko paredz noteikumus tādu izdevumu pārvaldībai, kuri attiecas uz pārtikas apriti, dzīvnieku veselību un dzīvnieku labturību, augu veselību un augu reproduktīvo materiālu, un ar ko groza Padomes Direktīvas 98/56/EK, 2000/29/EK un 2008/90/EK, Eiropas Parlamenta un Padomes Regulas (EK) Nr. 178/2002, (EK) Nr. 882/2004 un (EK) Nr. 396/2005, Eiropas Parlamenta un Padomes Direktīvu 2009/128/EK un Eiropas Parlamenta un Padomes Regulu (EK) Nr. 1107/2009 un atceļ Padomes Lēmumus 66/399/EEK, 76/894/EEK un 2009/470/EK (OV L 189, 27.6.2014., 1. lpp.).

      (9)  Komisijas 2014. gada 11. marta Deleģētā regula (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un euro izmantošanu (OV L 255, 28.8.2014., 18. lpp.).

      (10)  Eiropas Parlamenta un Padomes 2013. gada 17. decembra Regula (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (OV L 347, 20.12.2013., 549. lpp.).

      PIELIKUMS

         Regulas 1. pantā minētās Francijas daļas un attiecīgie periodi

      Francijas daļas un periodi, kas noteikti saskaņā ar Direktīvu 2005/94/EK un ir norādīti šādos tiesību aktos:

                  —

                  Komisijas 2015. gada 2. decembra Īstenošanas lēmums (ES) 2015/2239 par dažiem aizsardzības pasākumiem sakarā ar augsti patogēno H5N1 un H5N2 apakštipa putnu gripu Francijā (OV L 317, 3.12.2015., 37. lpp.);

                  —

                  Komisijas 2015. gada 23. decembra Īstenošanas lēmums (ES) 2015/2460 par konkrētiem aizsardzības pasākumiem saistībā ar augsti patogēno H5 apakštipa putnu gripu Francijā (OV L 339, 24.12.2015., 52. lpp.);

                  —

                  Komisijas 2016. gada 15. janvāra Īstenošanas lēmums (ES) 2016/42, ar ko groza pielikumu Īstenošanas lēmumam (ES) 2015/2460 par konkrētiem aizsardzības pasākumiem saistībā ar augsti patogēno H5 apakštipa putnu gripu Francijā (OV L 11, 16.1.2016., 10. lpp.);

                  —

                  Komisijas 2016. gada 17. februāra Īstenošanas lēmums (ES) 2016/237, ar ko groza pielikumu Īstenošanas lēmumam (ES) 2015/2460 par konkrētiem aizsardzības pasākumiem saistībā ar augsti patogēno H5 apakštipa putnu gripu Francijā (OV L 44, 19.2.2016., 12. lpp.);

                  —

                  Komisijas 2016. gada 22. marta Īstenošanas lēmums (ES) 2016/447, ar ko groza Īstenošanas lēmumu (ES) 2015/2460 par konkrētiem aizsardzības pasākumiem saistībā ar augsti patogēno H5 apakštipa putnu gripu Francijā (OV L 78, 24.3.2016., 76. lpp.);

                  —

                  2015. gada 2. decembra Lēmums, ar ko nosaka zema riska ierobežojumu zonu pēc paziņojuma par augsti patogēno putnu gripu un ar ko ierobežo konkrētus pārvietojumus no Dordoņas departamenta ārpus valsts teritorijas (Francijas Republikas Oficiālais Vēstnesis (Journal Officiel de la République Française), 3.12.2016., akts Nr. 38 no 178);

                  —

                  2015. gada 17. decembra Lēmums, ar ko nosaka augsti patogēnās putnu gripas papildu apkarošanas pasākumus pēc slimības konstatēšanas Francijas teritorijā (Francijas Republikas Oficiālais Vēstnesis, 18.12.2016., akts Nr. 56 no 142);

                  —

                  2016. gada 15. janvāra Lēmums, ar kuru groza 2015. gada 17. decembra Lēmumu, ar ko nosaka augsti patogēnās putnu gripas papildu apkarošanas pasākumus pēc slimības konstatēšanas Francijas teritorijā (Francijas Republikas Oficiālais Vēstnesis, 16.1.2016., akts Nr. 31 no 85);

                  —

                  2016. gada 9. februāra lēmums, ar ko nosaka augsti patogēnās putnu gripas papildu apkarošanas pasākumus pēc slimības konstatēšanas Francijas teritorijā (Francijas Republikas Oficiālais Vēstnesis, 10.2.2016., akts Nr. 42 no 129);

                  —

                  2016. gada 14. septembra Lēmums, ar ko nosaka augsti patogēnās putnu gripas apkarošanas pasākumus (Francijas Republikas Oficiālais Vēstnesis, 15.9.2016., akts Nr. 33 no 100);

                  —

                  prefektūras lēmumi, ar kuriem paziņo par augsti patogēnās putnu gripas infekciju sakarā ar apstiprinātiem slimības gadījumiem laikposmā no 2015. gada 24. novembra līdz 2016. gada 18. aprīlim;

                  —

                  prefektūras lēmumi, ar kuriem atceļ paziņojumu par augsti patogēnās putnu gripas infekciju sakarā ar apstiprinātiem slimības gadījumiem laikposmā no 2015. gada 24. novembra līdz 2016. gada 18. aprīlim;

                  —

                  prefektūras lēmumi, ar kuriem paziņo par augsti patogēnās putnu gripas infekciju sakarā ar apstiprinātiem slimības gadījumiem 2016. gada 15. jūlijā, 18. jūlijā, 25. jūlijā un 5. augustā;

                  —

                  prefektūras lēmumi, ar kuriem atceļ paziņojumu par augsti patogēnās putnu gripas infekciju sakarā ar apstiprinātiem slimības gadījumiem 2016. gada 15. jūlijā, 18. jūlijā, 25. jūlijā un 5. augustā.


title: Komisijas Īstenošanas regula (ES) 2017/57 (2016. gada 14. decembris) par atļauju piešķiršanu 1,8-cineolam, 3,4-dihidrokumarīnam un 2-(2-metilprop-1-enil)-4-metiltetrahidropirānam kā visu sugu dzīvniekiem paredzētām barības piedevām (Dokuments attiecas uz EEZ. )

text:
                  17.1.2017

                  LV

                  Eiropas Savienības Oficiālais Vēstnesis

                  L 13/153

            KOMISIJAS ĪSTENOŠANAS REGULA (ES) 2017/57
      (2016. gada 14. decembris)
      par atļauju piešķiršanu 1,8-cineolam, 3,4-dihidrokumarīnam un 2-(2-metilprop-1-enil)-4-metiltetrahidropirānam kā visu sugu dzīvniekiem paredzētām barības piedevām
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
      tā kā:

                  (1)

                  Regulā (EK) Nr. 1831/2003 noteikts, ka piedevu izmantošanai dzīvnieku ēdināšanā jāsaņem atļauja, un paredzēts šādas atļaujas piešķiršanas pamatojums un kārtība. Minētās regulas 10. pantā paredzēts, ka piedevas, kuru izmantošana atļauta saskaņā ar Padomes Direktīvu 70/524/EEK (2), jāizvērtē atkārtoti.

                  (2)

                  1,8-cineolu, 3,4-dihidrokumarīnu un 2-(2-metilprop-1-enil)-4-metiltetrahidropirānu saskaņā ar Direktīvu 70/524/EEK atļāva bez termiņa ierobežojuma izmantot par barības piedevām visu sugu dzīvniekiem. Pēc tam šos līdzekļus saskaņā ar Regulas (EK) Nr. 1831/2003 10. panta 1. punktu ierakstīja Lopbarības piedevu reģistrā kā esošus lopbarības līdzekļus.

                  (3)

                  Saskaņā ar Regulas (EK) Nr. 1831/2003 10. panta 2. punktu saistībā ar tās 7. pantu tika iesniegts pieteikums uz to, lai attiecīgās vielas atkārtoti izvērtētu kā visu sugu dzīvniekiem paredzētas barības piedevas. Pieteikuma iesniedzējs lūdza šīs piedevas klasificēt piedevu kategorijā “organoleptiskās piedevas”. Minētajam pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

                  (4)

                  Eiropas Pārtikas nekaitīguma iestāde (turpmāk “Iestāde”) 2012. gada 6. marta un 2012. gada 13. novembra atzinumā (3) secināja, ka ar piedāvātajiem izmantošanas nosacījumiem attiecīgās vielas, lietotas barībā, nelabvēlīgi neietekmē dzīvnieku veselību, cilvēka veselību vai vidi. Iestāde turklāt secināja, ka barībā 1,8-cineols, 3,4-dihidrokumarīns un 2-(2-metilprop-1-enil)-4-metiltetrahidropirāns funkcionē līdzīgi kā pārtikā. Iestāde jau ir secinājusi, ka pārtikā šīs vielas ir iedarbīgas, jo tās pastiprina pārtikas smaržu vai garšas īpašības. Tāpēc minēto secinājumu var ekstrapolēt arī uz barību. Tā kā 1,8-cineola, 3,4-dihidrokumarīna un 2-(2-metilprop-1-enil)-4-metiltetrahidropirāna izmantošanu dzeramajā ūdenī vienlaikus ar barību ir grūti kontrolēt, šāda izmantošana būtu jāizslēdz. Tomēr šīs vielas var lietot barības maisījumos, ko izbaro, iejauktus ūdenī.

                  (5)

                  Lai būtu iespējama labāka kontrole, būtu jānosaka ierobežojumi un nosacījumi. Ņemot vērā iestādes veikto atkārtoto izvērtēšanu un to, ka nekaitīguma apsvērumi neprasa noteikt maksimālo saturu, uz piedevas etiķetes būtu jānorāda ieteicamais saturs. Ja šāds saturs ir pārsniegts, uz premiksu, barības maisījumu un barības sastāvdaļu etiķetes būtu jānorāda noteikta informācija.

                  (6)

                  Iestāde secināja, ka 1,8-cineols, 3,4-dihidrokumarīns un 2-(2-metilprop-1-enil) -4-metiltetrahidropirāns kairina acis, elpceļus un ādu. Iestāde turklāt secināja, ka 3,4-dihidrokumarīns ir arī ādas sensibilizators un kaitīgs norijot. Tāpēc būtu jāveic attiecīgi aizsargpasākumi. Iestāde uzskata, ka nav vajadzības noteikt īpašas prasības uzraudzībai pēc piedevu laišanas tirgū. Tā arī verificēja ar Regulu (EK) Nr. 1831/2003 izveidotās references laboratorijas iesniegto ziņojumu par barībā esošo barības piedevu analīzes metodi.

                  (7)

                  1,8-cineola, 3,4-dihidrokumarīna un 2-(2-metilprop-1-enil)-4-metiltetrahidropirāna novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc šīs vielas būtu jāatļauj izmantot, kā norādīts šīs regulas pielikumā.

                  (8)

                  Nekaitīguma apsvērumi neliek 1,8-cineola, 3,4-dihidrokumarīna un 2-(2-metilprop-1-enil)-4-metiltetrahidropirāna atļaujas nosacījumu grozījumus piemērot nekavējoties, tāpēc ir lietderīgi noteikt pārejas periodu, lai ieinteresētās personas varētu sagatavoties no atļaujas izrietošo jauno prasību izpildei.

                  (9)

                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

            IR PIEŅĒMUSI ŠO REGULU.
      1. pants
      Atļaujas piešķiršana
      Pielikumā specificētās vielas, kas pieder pie piedevu kategorijas “organoleptiskās piedevas” un funkcionālās grupas “aromatizējošas sastāvdaļas”, ar pielikumā noteiktajiem nosacījumiem ir atļauts izmantot par dzīvnieku barības piedevām.
      2. pants
      Pārejas pasākumi
      1.   Tādas pielikumā specificētas vielas un šīs vielas saturošus premiksus, kuri ražoti un marķēti pirms 2017. gada 6. augusta saskaņā ar noteikumiem, kas bija piemērojami pirms 2017. gada 6. februāra, arī turpmāk drīkst laist tirgū un izmantot, līdz beidzas esošie krājumi.
      2.   Tādus pielikumā specificētās vielas saturošus barības maisījumus un barības sastāvdaļas, kuras paredzētas produktīviem dzīvniekiem un ražotas un marķētas pirms 2018. gada 6. februāra saskaņā ar noteikumiem, kas bija piemērojami pirms 2017. gada 6. februāra, arī turpmāk drīkst laist tirgū un izmantot, līdz beidzas esošie krājumi.
      3.   Tādus pielikumā specificētās vielas saturošus barības maisījumus un barības sastāvdaļas, kuras paredzētas neproduktīviem dzīvniekiem un ražotas un marķētas pirms 2019. gada 6. februāra saskaņā ar noteikumiem, kas bija piemērojami pirms 2017. gada 6. februāra, arī turpmāk drīkst laist tirgū un izmantot, līdz beidzas esošie krājumi.
      3. pants
      Stāšanās spēkā
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2016. gada 14. decembrī

               Komisijas vārdā –

               priekšsēdētājs

            Jean-Claude JUNCKER

         (1)  OV L 268, 18.10.2003., 29. lpp.

         (2)  Padomes 1970. gada 23. novembra Direktīva 70/524/EEK par barības piedevām (OV L 270, 14.12.1970., 1. lpp.).

         (3)  EFSA Journal 2012; 10(3):2622, un EFSA Journal 2012; 10(11):2967

         PIELIKUMS

                     Piedevas identifikācijas numurs

                     Atļaujas turētāja nosaukums

                     Piedeva

                     Sastāvs, ķīmiskā formula, apraksts, analīzes metode

                     Dzīvnieku suga vai kategorija

                     Maksimālais vecums

                     Minimālais saturs

                     Maksimālais saturs

                     Citi noteikumi

                     Atļaujas derīguma termiņš

                     mg aktīvās vielas uz kg kompleksās barības ar mitruma saturu 12 %

                     (1)

                     (2)

                     (3)

                     (4)

                     (5)

                     (6)

                     (7)

                     (8)

                     (9)

                        Kategorija: organoleptiskās piedevas. Funkcionālā grupa: aromatizējošas sastāvdaļas

                     2b03001

                     —

                     1,8-cineols

                        Piedevas sastāvs

                     1,8-cineols

                        Aktīvās vielas raksturojums

                     1,8-cineols
                     Ražo, destilējot Eucalyptus globulus

                     Tīrība: vismaz 98 %
                     Ķīmiskā formula: C10H18O

                        CAS numurs: 470-82-6

                        FLAVIS Nr. 03.001

                        Analīzes metode
                         (1)

                     1,8-cineola noteikšanai barības piedevā un barību aromatizējošos premiksos:
                     gāzhromatogrāfija–masspektrometrija ar aizturlaika bloķēšanu GC-MS-RTL.

                     Visu sugu dzīvnieki

                     —

                     —

                                 1.

                                 Barībā piedevu iekļauj premiksa veidā.

                                 2.

                                 Piedevas un premiksu lietošanas norādījumos norāda glabāšanas un stabilitātes nosacījumus.

                                 3.

                                 Ieteicamais maksimālais aktīvās vielas saturs ir: 5 mg uz kg kompleksās barības ar mitruma saturu 12 %.

                                 4.

                                 Uz piedevas etiķetes ir šāda norāde:
                                 “Ieteicamais maksimālais aktīvās vielas saturs kompleksajā barībā ar mitruma saturu 12 %: 5 mg/kg.”

                                 5.

                                 Premiksu, barības sastāvdaļu un barības maisījumu marķējumā attiecīgās funkcionālās grupas nosaukums, piedevas nosaukums, identifikācijas numurs un pievienotais aktīvās vielas daudzums jānorāda, ja kompleksajā barībā ar mitruma saturu 12 % ir pārsniegts šāds aktīvās vielas saturs: 5 mg/kg.

                                 6.

                                 Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai būtu novērsti riski, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem šos riskus novērst vai līdz minimumam samazināt nav iespējams, piedeva un premiksi jālieto, izmantojot individuālos aizsarglīdzekļus, arī elpceļu aizsarglīdzekļus, aizsargbrilles un cimdus.

                     2027. gada 6. februāris

                     2b13009

                     —

                     3,4-dihidrokumarīns

                        Piedevas sastāvs

                     3,4-dihidrokumarīns

                        Aktīvās vielas raksturojums

                     3,4-dihidrokumarīns
                     Ražo ķīmiskā sintēzē
                     Tīrība: vismaz 99 %
                     Ķīmiskā formula: C9H8O2

                        CAS numurs: 119-84-6

                        FLAVIS Nr. 13.009

                        Analīzes metode
                         (1)

                     3,4-dihidrokumarīna noteikšanai barības piedevā un barību aromatizējošos premiksos:
                     gāzhromatogrāfija–masspektrometrija ar aizturlaika bloķēšanu GC-MS-RTL.

                     Visu sugu dzīvnieki

                     —

                     —

                                 1.

                                 Barībā piedevu iekļauj premiksa veidā.

                                 2.

                                 Piedevas un premiksu lietošanas norādījumos norāda glabāšanas un stabilitātes nosacījumus.

                                 3.

                                 Ieteicamais maksimālais aktīvās vielas saturs ir: 5 mg uz kg kompleksās barības ar mitruma saturu 12 %.

                                 4.

                                 Uz piedevas etiķetes ir šāda norāde:
                                 “Ieteicamais maksimālais aktīvās vielas saturs kompleksajā barībā ar mitruma saturu 12 %: 5 mg/kg.”

                                 5.

                                 Premiksu, barības sastāvdaļu un barības maisījumu marķējumā attiecīgās funkcionālās grupas nosaukums, piedevas nosaukums, identifikācijas numurs un pievienotais aktīvās vielas daudzums jānorāda, ja kompleksajā barībā ar mitruma saturu 12 % ir pārsniegts šāds aktīvās vielas saturs: 5 mg/kg.

                                 6.

                                 Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai būtu novērsti riski, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem šos riskus novērst vai līdz minimumam samazināt nav iespējams, piedeva un premiksi jālieto, izmantojot individuālos aizsarglīdzekļus, arī elpceļu aizsarglīdzekļus, aizsargbrilles un cimdus.

                     2027. gada 6. februāris

                     2b13037

                     —

                     2-(2-metilprop-1-enil)-4-metiltetrahidropirāns

                        Piedevas sastāvs

                     2-(2-metilprop-1-enil)-4-metiltetrahidropirāns

                        Aktīvās vielas raksturojums

                     2-(2-metilprop-1-enil)-4-metiltetrahidropirāns
                     Ražo ķīmiskā sintēzē
                     Tīrība: vismaz 99 %
                     Ķīmiskā formula: C10H18O

                        CAS numurs: 16409-43-1

                        FLAVIS Nr. 13.037

                        Analīzes metode
                         (1)

                     2-(2-metilprop-1-enil)-4-metiltetrahidropirāna noteikšanai barības piedevā un barību aromatizējošos premiksos:
                     Analīzes metode

                     Visu sugu dzīvnieki

                     —

                     —

                     —

                                 1.

                                 Barībā piedevu iekļauj premiksa veidā.

                                 2.

                                 Piedevas un premiksu lietošanas norādījumos norāda glabāšanas un stabilitātes nosacījumus.

                                 3.

                                 Ieteicamais maksimālais aktīvās vielas saturs ir:
                                 cūkām un mājputniem: 0,5 mg uz kg; citām sugām un kategorijām: 0,3 mg uz kg kompleksās barības ar mitruma saturu 12 %.

                                 4.

                                 Uz piedevas etiķetes ir šāda norāde:
                                 “Ieteicamais maksimālais aktīvās vielas saturs kompleksajā barībā ar mitruma saturu 12 %:

                                             —

                                             0,5 mg/kg cūkām un mājputniem,

                                             —

                                             0,3 mg/kg citām sugām un kategorijām.”

                                 5.

                                 Premiksu, barības sastāvdaļu un barības maisījumu marķējumā attiecīgās funkcionālās grupas nosaukums, piedevas nosaukums, identifikācijas numurs un pievienotais aktīvās vielas daudzums jānorāda, ja kompleksajā barībā ar mitruma saturu 12 % ir pārsniegts šāds aktīvās vielas saturs:

                                             —

                                             0,5 mg/kg cūkām un mājputniem,

                                             —

                                             0,3 mg/kg citām sugām un kategorijām.

                                 6.

                                 Barības apritē iesaistītie uzņēmēji nosaka, kādas darbības procedūras un organizatoriskie pasākumi jāveic piedevas un premiksu lietotājiem, lai būtu novērsti riski, ko varētu radīt ieelpošana, saskare ar ādu vai acīm. Ja ar šādām procedūrām un pasākumiem šos riskus novērst vai līdz minimumam samazināt nav iespējams, piedeva un premiksi jālieto, izmantojot individuālos aizsarglīdzekļus, arī elpceļu aizsarglīdzekļus, aizsargbrilles un cimdus.

                     2027. gada 6. februāris

            (1)  Sīkāka informācija par analītiskajām metodēm ir pieejama references laboratorijas tīmekļvietnē: https://ec.europa.eu/jrc/en/eurl/feed-additives/evaluation-reports.


title: Komisijas Īstenošanas regula (ES) 2016/615 (2016. gada 19. aprīlis) par atsevišķu preču klasifikāciju kombinētajā nomenklatūrā

text:
               21.4.2016

               LV

               Eiropas Savienības Oficiālais Vēstnesis

               L 105/14

         KOMISIJAS ĪSTENOŠANAS REGULA (ES) 2016/615
   (2016. gada 19. aprīlis)
   par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta a) apakšpunktu,
   tā kā:

               (1)

               Lai nodrošinātu Regulai (EEK) Nr. 2658/87 pievienotās kombinētās nomenklatūras vienveidīgu piemērošanu, ir jāpieņem noteikumi par šīs regulas pielikumā minēto preču klasifikāciju.

               (2)

               Regulā (EEK) Nr. 2658/87 ir izklāstīti vispārīgie kombinētās nomenklatūras interpretācijas noteikumi. Minētie noteikumi attiecas arī uz jebkuru citu nomenklatūru, kura pilnīgi vai daļēji balstās uz KN vai pievieno tai papildu apakšnodaļas un ir izveidota ar īpašiem Savienības noteikumiem, lai piemērotu tarifu un citus pasākumus, kas saistīti ar preču tirdzniecību.

               (3)

               Šīs regulas pielikuma tabulas 1. ailē aprakstītās preces saskaņā ar minētajiem vispārīgajiem noteikumiem būtu jāklasificē ar minētās tabulas 2. ailē norādīto KN kodu atbilstīgi 3. ailē noteiktajam pamatojumam.

               (4)

               Ir lietderīgi noteikt, ka saistošo izziņu par tarifu, kas izdota attiecībā uz precēm, uz kurām attiecas šī regula, bet kas neatbilst šīs regulas noteikumiem, izziņas turētājs var turpināt izmantot noteiktu laikposmu saskaņā ar Padomes Regulas (EEK) Nr. 2913/92 (2) 12. panta 6. punktu. Būtu jānosaka, ka minētais laikposms ir trīs mēneši.

               (5)

               Šajā regulā paredzētie pasākumi ir saskaņā ar Muitas kodeksa komitejas atzinumu,

         IR PIEŅĒMUSI ŠO REGULU.
   1. pants
   Pielikuma tabulas 1. ailē aprakstītās preces kombinētajā nomenklatūrā klasificē ar tabulas 2. ailē norādīto KN kodu.
   2. pants
   Saistošo izziņu par tarifu, kas neatbilst šīs regulas noteikumiem, saskaņā ar Regulas (EEK) Nr. 2913/92 12. panta 6. punktu var turpināt izmantot trīs mēnešus no šīs regulas spēkā stāšanās dienas.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 19. aprīlī

            Komisijas

            un tās priekšsēdētāja vārdā –

            Nodokļu politikas un muitas savienības ģenerāldirektors

         Stephen QUEST

      (1)  OV L 256, 7.9.1987., 1. lpp.

      (2)  Padomes 1992. gada 12. oktobra Regula (EEK) Nr. 2913/92 par Kopienas Muitas kodeksa izveidi (OV L 302, 19.10.1992., 1. lpp.).

      PIELIKUMS

                  Preču apraksts

                  Klasifikācija
                  (KN kods)

                  Pamatojums

                  (1)

                  (2)

                  (3)

                  Iekārta (tā dēvētā “viedtālruņa dokstacija”) sastāv no šādiem komponentiem:

                              —

                              29,5 cm krāsu LCD ekrāns,

                              —

                              atvāžams korpuss ar divām USB pieslēgvietām,

                              —

                              tastatūra ar skārienpaliktni,

                              —

                              viedtālruņa pieslēgvieta,

                              —

                              strāvas rozete spriegumam, kas nepārsniedz 1 000  V,

                              —

                              iebūvēti skaļruņi.

                        Kad viedtālrunis ir pieslēgts dokstacijai, tā baterija tiek uzlādēta; vienlaicīgi iekārta kalpo kā ievades/izvades ierīce visu pieslēgtā viedtālruņa funkciju izpildei.
                  Tā kā iekārta nav aprīkota ar signāla pārveidotāju, visi signāli tiek saņemti neizmainītā veidā no pieslēgtā viedtālruņa.
                  Iekārta nav piemērota savienošanai ar automātiskas datu apstrādes iekārtu.

                  8537 10 99

                  Klasifikācija noteikta, ievērojot kombinētās nomenklatūras 1., 3.c) un 6. vispārīgo interpretācijas noteikumu un KN kodu 8537 , 8537 10  un 8537 10 99  formulējumu.
                  Iekārta ir kompleksa ierīce, kas spēj veikt pozīciju 8504 , 8518 , 8528  un 8537  funkcijas. Visas tās dažādo komponentu atsevišķās funkcijas ir iekļautas iepriekš minētajās 85. nodaļas pozīcijās. Tādēļ klasificēšana pozīcijā 8543  pie speciālām elektriskajām mašīnām un iekārtām, kas citur 85. nodaļā nav minētas, nav iespējama.
                  Ņemot vērā iekārtas īpašības, neviena no tās funkcijām nav uzskatāma par iekārtas galveno funkciju XVI sadaļas 3. piezīmes nozīmē.
                  Tāpēc tā jāklasificē pozīcijā ar lielāko kārtas numuru.
                  Tādējādi iekārta ir jāklasificē ar KN kodu 8537 10 99  pie citādām elektriskai kontrolei paredzētām pultīm, paneļiem, konsolēm, stendiem, korpusiem un citām pamatnēm spriegumam, kas nepārsniedz 1 000  V.


title: Komisijas Īstenošanas regula (ES) Nr. 636/2013 ( 2013. gada 1. jūlijs ) par atļauju izmantot metionīna cinka helātu (1:2) kā lopbarības piedevu visām dzīvnieku sugām  Dokuments attiecas uz EEZ

text:
               2.7.2013

               LV

               Eiropas Savienības Oficiālais Vēstnesis

               L 183/3

         KOMISIJAS ĪSTENOŠANAS REGULA (ES) Nr. 636/2013
   (2013. gada 1. jūlijs)
   par atļauju izmantot metionīna cinka helātu (1:2) kā lopbarības piedevu visām dzīvnieku sugām
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
   tā kā:

               (1)

               Regulā (EK) Nr. 1831/2003 ir noteikts, ka piedevu lietošanai dzīvnieku ēdināšanā jāsaņem atļauja, un ir paredzēts šādas atļaujas piešķiršanas pamatojums un kārtība.

               (2)

               Ar Komisijas Direktīvu 88/485/EEK (2) tehniski tīram metionīncinkam kā aminoskābei, ko izmanto atgremotājiem, tika piešķirta beztermiņa atļauja saskaņā ar Padomes 1982. gada 30. jūnija Direktīvu 82/471/EEK par dažiem produktiem, ko izmanto dzīvnieku barībā (3). Pēc tam saskaņā ar Regulas (EK) Nr. 1831/2003 10. panta 1. punktu minēto lopbarības piedevu iekļāva Eiropas Savienības Reģistrā par lopbarības piedevām kā esošu lopbarības līdzekli.

               (3)

               Saskaņā ar Regulas (EK) Nr. 1831/2003 7. pantu tika iesniegts pieteikums jaunam mikroelementu maisījuma izmantojumam visām dzīvnieku sugām, pieprasot šo piedevu klasificēt piedevu kategorijā “uzturfizioloģiskās piedevas”. Minētajam pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

               (4)

               Eiropas Pārtikas nekaitīguma iestāde (“Iestāde”) 2012. gada 11. decembra atzinumā (4) secināja, ka ierosinātajos lietošanas apstākļos metionīncinkam nav nelabvēlīgas ietekmes uz dzīvnieku veselību, cilvēku veselību vai vidi un ka tā izmantošanu var uzskatīt par vērtīgu cinka avotu visām dzīvnieku sugām. Iestāde neuzskata, ka ir nepieciešamas īpašas prasības attiecībā uz uzraudzības veikšanu pēc produkta laišanas tirgū. Iestāde arī pārbaudīja ziņojumu par barībā esošās lopbarības piedevas analīzes metodi, ko iesniegusi ar Regulu (EK) Nr. 1831/2003 izveidotā references laboratorija.

               (5)

               Saskaņā ar Iestādes sniegto minētās piedevas raksturojumu un pieteikuma iesniedzēja sniegto papildu informāciju, šā produkta attiecīgais nosaukums ir “metionīna cinka helāts (1:2)”.

               (6)

               Minētā produkta novērtējums liecina, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi ir izpildīti. Tāpēc ir jāļauj izmantot šo produktu, kā norādīts šīs regulas pielikumā.

               (7)

               Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Pielikumā aprakstīto produktu, kas ietilpst piedevu kategorijā “uzturfizioloģiskās piedevas” un funkcionālajā grupā “mikroelementu maisījumi”, ir atļauts izmantot kā lopbarības piedevu atbilstīgi pielikumā izklāstītajiem nosacījumiem.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 1. jūlijā

            Komisijas vārdā –

            priekšsēdētājs

         José Manuel BARROSO

      (1)  OV L 268, 18.10.2003., 29. lpp.

      (2)  OV L 239, 30.8.1988., 36. lpp.

      (3)  OV L 213, 21.7.1982., 8. lpp.

      (4)  EFSA Journal, 2013. gads; 11(1):3038.

      PIELIKUMS

                  Piedevas identifikācijas numurs

                  Atļaujas turētāja nosaukums

                  Piedeva

                  Sastāvs, ķīmiskā formula, apraksts, analīzes metode

                  Dzīvnieku suga vai kategorija

                  Maksimālais vecums

                  Minimālais saturs

                  Maksimālais saturs

                  Citi noteikumi

                  Atļaujas derīguma termiņš

                  Elementa (Zn) maksimālais saturs mg/kg kompleksās barības ar 12 % mitruma saturu

                     Uzturfizioloģisko piedevu kategorija. Funkcionālā grupa: mikroelementu maisījumi

                  3b611

                  —

                  Metionīna cinka helāts (1:2)

                                 Piedevas raksturojums

                              Pulveris ar minimālo DL-metionīna saturu 78 % un cinka saturu no 17,5 % līdz 18,5 %

                                 Aktīvās vielas raksturojums

                              Metionīna cinka helāts: metionīncinks 1:2 (Zn(Met)2)
                              Ķīmiskā formula: C10H20N2O4S2Zn

                                 CAS numurs: 151214-86-7

                                 Analīzes metodes
                                  (1)

                                          Metionīna satura kvantitatīvai noteikšanai piedevā:

                                                      —

                                                      ISO/CD 17180: jonu apmaiņas hromatogrāfijas metode ar pēckolonnas derivatizāciju un fotometrisko vai fluorescences detektēšanu.

                                          Kopējā cinka daudzuma kvantitatīvai noteikšanai lopbarības piedevā un premiksos:

                                                      —

                                                      EN 15510: induktīvi saistītas plazmas atomemisijas spektrometrija (ICP-AES) vai

                                                      —

                                                      CEN/TS 15621: induktīvi saistītas plazmas atomemisijas spektrometrija (ICP-AES) pēc augstspiediena mineralizācijas.

                                          Kopējā cinka satura kvantitatīvai noteikšanai barībā:

                                                      —

                                                      Komisijas Regula (EK) Nr. 152/2009 (2): atomabsorbcijas spektrometrija (AAS) vai

                                                      —

                                                      EN 15510: induktīvi saistītas plazmas atomemisijas spektrometrija (ICP-AES), vai

                                                      —

                                                      CEN/TS 15621: induktīvi saistītas plazmas atomemisijas spektrometrija (ICP-AES) pēc augstspiediena mineralizācijas.

                  Visas sugas

                  —

                  Lolojumdzīvnieki: 250 (kopā)
                  Zivis: 200 (kopā)
                  Citas sugas: 150 (kopā)
                  Piena kompleksā vai papildu aizstājējbarība: 200 (kopā)

                              1.

                              Piedevu iekļauj barībā premiksa veidā.

                              2.

                              Lietotāju drošībai: lietošanas laikā jāizmanto elpceļu aizsarglīdzekļi, aizsargbrilles un cimdi.

                              3.

                              Jāņem vērā, kā šī piedeva ietekmē ar uzturu uzņemto metionīna daudzumu.

                  2023. gada 22. jūlijs

         (1)  Sīkāka informācija par analīzes metodēm atrodama šajā references laboratorijas tīmekļa vietnē: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx.

         (2)  OV L 54, 26.2.2009., 1. lpp.


title: Komisijas Īstenošanas regula (ES) 2015/2011 (2015. gada 11. novembris), ar ko nosaka īstenošanas tehniskos standartus attiecībā uz to reģionālo valdību un vietējo pašpārvalžu sarakstiem, ar kurām riska darījumus uzskata par riska darījumiem ar centrālo valdību saskaņā ar Eiropas Parlamenta un Padomes Direktīvu 2009/138/EK (Dokuments attiecas uz EEZ)

text:
               12.11.2015

               LV

               Eiropas Savienības Oficiālais Vēstnesis

               L 295/3

         KOMISIJAS ĪSTENOŠANAS REGULA (ES) 2015/2011
   (2015. gada 11. novembris),
   ar ko nosaka īstenošanas tehniskos standartus attiecībā uz to reģionālo valdību un vietējo pašpārvalžu sarakstiem, ar kurām riska darījumus uzskata par riska darījumiem ar centrālo valdību saskaņā ar Eiropas Parlamenta un Padomes Direktīvu 2009/138/EK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā 2009. gada 25. novembra Eiropas Parlamenta un Padomes Direktīvu 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) (1) un jo īpaši tās 109.a panta 2. punkta a) apakšpunktu,
   tā kā:

               (1)

               To reģionālo valdību un vietējo pašvaldību saraksti, ar kurām riska darījumus uzskata par riska darījumiem ar centrālo valdību saskaņā ar Direktīvu 2009/138/EK, ir svarīgi, lai aprēķinātu tirgus riska moduli un maksātspējas kapitāla prasības standarta formulas darījuma partnera saistību nepildīšanas riska moduli.

               (2)

               Attiecīgā gadījumā reģionālās valdības un vietējās pašvaldības, kas ir ietvertas minētajos sarakstos, būtu jāsadala kategorijās pēc veida, ņemot vērā Komisijas Deleģētās Regulas (ES) 2015/35 (2) 85. pantā paredzētos noteikumus.

               (3)

               Uzraudzības iestādes ir sniegušas attiecīgo informāciju par konkrētām ienākumus palielinošām spējām un esošo institucionālo kārtību saskaņā ar valsts tiesību aktiem attiecībā uz reģionālajām valdībām un vietējām pašvaldībām to jurisdikcijā un par apjomu, kādā minētās valdības un pašvaldības atbilst Direktīvas 2009/138/EK 109.a panta 2. punkta a) apakšpunktā izklāstītajām prasībām.

               (4)

               Šī regula ir balstīta uz īstenošanas tehnisko standartu projektu, ko Komisijai iesniegusi Eiropas Apdrošināšanas un aroda pensiju iestāde.

               (5)

               Eiropas Apdrošināšanas un aroda pensiju iestāde ir veikusi atklātas sabiedriskās apspriešanas par īstenošanas tehnisko standartu projektu, kas ir šīs regulas pamatā, izvērtējusi potenciālās saistītās izmaksas un ieguvumus un pieprasījusi saskaņā ar Eiropas Parlamenta un Padomes Regulas (ES) Nr. 1094/2010 37. pantu izveidotās Apdrošināšanas nozares ieinteresēto personu grupas atzinumu (3),

         IR PIEŅĒMUSI ŠO REGULU.
   1. pants
   Reģionālo valdību un vietējo pašvaldību saraksti
   Turpmāk minētās reģionālās valdības un vietējās pašvaldības uzskata par struktūrām, ar kurām riska darījumus uzskata par riska darījumiem ar centrālo valdību tajā jurisdikcijā, kurā tās ir reģistrētas, kā minēts Direktīvas 2009/138/EK 109.a panta 2. punkta a) apakšpunktā:

               1)

               Austrijā: jebkura “Land” vai “Gemeinde”;

               2)

               Beļģijā: jebkura “communauté” vai “gemeenschap”, “région” vai “gewest”, “province” vai “provincie”, vai “commune” vai “gemeente”;

               3)

               Dānijā: jebkurš “region” vai “kommune”;

               4)

               Somijā: jebkurš “kaupunki” vai “stad”, “kunta” vai “kommun”, vai “Ahvenanmaan maakunta” vai “Landskapet Åland”;

               5)

               Francijā: jebkurš “région”, “département” vai “commune”;

               6)

               Vācijā: jebkura “Land” vai “Gemeinde”;

               7)

               Lihtenšteinas firstistē: jebkura “Gemeinde”;

               8)

               Lietuvā: jebkura “savivaldybė”;

               9)

               Luksemburgā: jebkura “commune”;

               10)

               Nīderlandē: jebkura “provincie”, “waterschap” vai “gemeente”;

               11)

               Polijā: jebkura “województwo”, “związek powiatów”, “powiat”, “związek międzygminny”, “gmina”, vai “miasto stołeczne Warszawa”;

               12)

               Portugālē: “Região Autónoma dos Açores” vai “Região Autónoma da Madeira”;

               13)

               Spānijā: jebkura “comunidad autónoma” vai “corporación local”;

               14)

               Zviedrijā: jebkurš “region”, “landsting” vai “kommun”;

               15)

               Apvienotajā Karalistē: Skotijas Parlaments, Velsas Nacionālā asambleja vai Ziemeļīrijas Asambleja.

         2. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2015. gada 11. novembrī

            Komisijas vārdā –

            priekšsēdētājs

         Jean-Claude JUNCKER

      (1)  OV L 335, 17.12.2009., 1. lpp.

      (2)  Komisijas 2014. gada 10. oktobra Deleģētā regula (ES) 2015/35, ar ko papildina Eiropas Parlamenta un Padomes Direktīvu 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) (OV L 12, 17.1.2015., 1. lpp.).

      (3)  Eiropas Parlamenta un Padomes 2010. gada 24. novembra Regula (ES) Nr. 1094/2010, ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), groza Lēmumu Nr. 716/2009/EK un atceļ Komisijas Lēmumu 2009/79/EK (OV L 331, 15.12.2010., 48. lpp.).


title: Komisijas Īstenošanas regula (ES) Nr. 384/2011 ( 2011. gada 18. aprīlis ), ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai

text:
               19.4.2011

               LV

               Eiropas Savienības Oficiālais Vēstnesis

               L 103/102

         KOMISIJAS ĪSTENOŠANAS REGULA (ES) Nr. 384/2011
   (2011. gada 18. aprīlis),
   ar kuru nosaka standarta importa vērtības atsevišķu veidu augļu un dārzeņu ievešanas cenas noteikšanai
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1),
   ņemot vērā Komisijas 2007. gada 21. decembra Regulu (EK) Nr. 1580/2007, ar ko nosaka Regulu (EK) Nr. 2200/96, (EK) Nr. 2201/96 un (EK) Nr. 1182/2007 īstenošanas noteikumus augļu un dārzeņu nozarē (2), un jo īpaši tās 138. panta 1. punktu,
   tā kā:
   Regulā (EK) Nr. 1580/2007, piemērojot Urugvajas kārtas daudzpusējo tirdzniecības sarunu iznākumus, paredzēti kritēriji, pēc kuriem Komisija nosaka standarta importa vērtības minētās regulas XV pielikuma A daļā norādītajiem produktiem no trešām valstīm un laika periodiem,
   IR PIEŅĒMUSI ŠO REGULU.
   1. pants
   Standarta importa vērtības, kas paredzētas Regulas (EK) Nr. 1580/2007 138. pantā, ir tādas, kā norādīts šīs regulas pielikumā.
   2. pants
   Šī regula stājas spēkā 2011. gada 19. aprīlī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2011. gada 18. aprīlī

            Komisijas un tās priekšsēdētāja vārdā –

            lauksaimniecības un lauku attīstības ģenerāldirektors

         José Manuel SILVA RODRÍGUEZ

      (1)  OV L 299, 16.11.2007., 1. lpp.

      (2)  OV L 350, 31.12.2007., 1. lpp.

      PIELIKUMS
      Standarta importa vērtības atsevišķu veidu augļu un dārzeņu ievešanas cenas noteikšanai

                  (EUR/100 kg)

                  KN kods

                  Trešās valsts kods (1)

                  Standarta ievešanas vērtība

                  0702 00 00

                  EG

                  74,4

                  JO

                  68,6

                  MA

                  58,4

                  TN

                  117,8

                  TR

                  103,1

                  ZZ

                  84,5

                  0707 00 05

                  AL

                  52,2

                  EG

                  152,2

                  TR

                  140,7

                  ZZ

                  115,0

                  0709 90 70

                  MA

                  82,8

                  TR

                  113,5

                  ZA

                  13,0

                  ZZ

                  69,8

                  0805 10 20

                  EG

                  48,9

                  IL

                  74,2

                  MA

                  47,9

                  TN

                  47,9

                  TR

                  72,0

                  ZZ

                  58,2

                  0805 50 10

                  EG

                  53,5

                  TR

                  47,7

                  ZZ

                  50,6

                  0808 10 80

                  AR

                  79,4

                  BR

                  74,3

                  CA

                  114,9

                  CL

                  81,8

                  CN

                  104,9

                  MK

                  47,7

                  NZ

                  114,4

                  US

                  123,4

                  UY

                  57,7

                  ZA

                  82,0

                  ZZ

                  88,1

                  0808 20 50

                  AR

                  83,0

                  CL

                  121,5

                  CN

                  70,7

                  ZA

                  87,4

                  ZZ

                  90,7

         (1)  Valstu nomenklatūra, kas paredzēta Komisijas Regulā (EK) Nr. 1833/2006 (OV L 354, 14.12.2006., 19. lpp.). Kods “ZZ” nozīmē “citas izcelsmes vietas”.


title: Komisijas Īstenošanas regula (ES) 2016/38 (2016. gada 14. janvāris), ar ko Regulu (EK) Nr. 555/2008 groza attiecībā uz maksimālo avansu par atbalstu ieguldījumiem un inovācijām saistībā ar valsts atbalsta programmām vīna nozarē

text:
               16.1.2016

               LV

               Eiropas Savienības Oficiālais Vēstnesis

               L 11/1

         KOMISIJAS ĪSTENOŠANAS REGULA (ES) 2016/38
   (2016. gada 14. janvāris),
   ar ko Regulu (EK) Nr. 555/2008 groza attiecībā uz maksimālo avansu par atbalstu ieguldījumiem un inovācijām saistībā ar valsts atbalsta programmām vīna nozarē
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 54. panta b) un f) punktu,
   tā kā:

               (1)

               Ar Komisijas Regulas (EK) Nr. 555/2008 (2) 19. panta 2. punktu un 20.c panta 2. punktu paredzēta tā finanšu atbalsta pārvaldība, kas piešķirts ieguldījumiem un inovācijām saistībā ar valsts atbalsta programmām vīna nozarē. Šie noteikumi nosaka avansa maksājumu maksimālo apjomu 50 % apmērā 2013., 2014. un 2015. finanšu gadam attiecībā uz ieguldījumu pasākumu un 2014. un 2015. finanšu gadam attiecībā uz inovāciju pasākumu. Šis pagaidu palielinājums salīdzinājumā ar parasto maksimumu 20 % apmērā būtu jāturpina piemērot 2016. gadā, lai atvieglotu šo pasākumu īstenošanu, ņemot vērā sarežģīto finansiālo situāciju, kas joprojām pastāv daudzās dalībvalstīs.

               (2)

               Tāpēc Regula (EK) Nr. 555/2008 būtu attiecīgi jāgroza.

               (3)

               Lai nodrošinātu to nosacījumu nepārtrauktību, kas attiecībā uz avansa maksājumiem paredzēti ieguldījumu un inovācijas pasākumiem, un izslēgtu jebkādu diskrimināciju starp saņēmējiem, šī regula būtu jāpiemēro no 2016. gada 1. janvāra.

               (4)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

         IR PIEŅĒMUSI ŠO REGULU.
   1. pants
   Regulu (EK) Nr. 555/2008 groza šādi:

               1)

               regulas 19. panta 2. punkta otro daļu aizstāj ar šādu:
               “Avansu apjoms nepārsniedz 20 % no valsts atbalsta, kas saistīts ar ieguldījumu, un tā izmaksāšanas priekšnoteikums ir bankas garantija vai līdzvērtīgs nodrošinājums, kas atbilst 110 % no avansa apjoma. Tomēr tādu ieguldījumu gadījumā, par kuriem 2013., 2014., 2015. vai 2016. finanšu gadā ir pieņemts atsevišķs lēmums piešķirt atbalstu, avansu apjomu var palielināt līdz 50 % no valsts atbalsta, kas saistīts ar attiecīgo ieguldījumu. Komisijas Deleģētās regulas (ES) Nr. 907/2014 (3) 23. panta izpildes vajadzībām pienākums ir avansa kopējo summu iztērēt attiecīgās darbības īstenošanai divus gadus pēc tā izmaksas.

                  (3)  Komisijas 2014. gada 11. marta Deleģētā regula (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un euro izmantošanu (OV L 255, 28.8.2014., 18. lpp.).”;"

               2)

               regulas 20.c panta 2. punkta otro daļu aizstāj ar šādu:
               “Avansu apjoms nepārsniedz 20 % no valsts atbalsta, kas saistīts ar ieguldījumu, un tā izmaksāšanas priekšnoteikums ir bankas garantija vai līdzvērtīgs nodrošinājums, kas atbilst 110 % no avansa apjoma. Tomēr tādu ieguldījumu gadījumā, par kuriem 2014., 2015. vai 2016. finanšu gadā ir pieņemts atsevišķs lēmums piešķirt atbalstu, avansu apjomu var palielināt līdz 50 % no valsts atbalsta, kas saistīts ar attiecīgo ieguldījumu. Komisijas Deleģētās regulas (ES) Nr. 907/2014 23. panta izpildes vajadzībām pienākums ir avansa kopējo summu iztērēt attiecīgās darbības īstenošanai divus gadus pēc tā izmaksas.”

         2. pants
   Stāšanās spēkā un piemērošana
   Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2016. gada 1. janvāra.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 14. janvārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 671. lpp.

      (2)  Komisijas 2008. gada 27. jūnija Regula (EK) Nr. 555/2008, ar ko nosaka sīki izstrādātus īstenošanas noteikumus Padomes Regulai (EK) Nr. 479/2008 par vīna tirgus kopējo organizāciju attiecībā uz atbalsta programmām, tirdzniecību ar trešām valstīm, ražošanas potenciālu un kontroli vīna nozarē (OV L 170, 30.6.2008., 1. lpp.).